Aansoek om Motsoeneng se ‘skade’ te bepaalHlaudi Motsoeneng. Foto: news.iafrica.com Adv. Anton Alberts, die VF Plus se parlementêre woordvoerder oor kommunikasie, het gesê die SAUK is versoek om sekere inligting beskikbaar te stel om die berekening te doen. Volgens Alberts het hulle die SAUK gevra om sy jongste finansiële jaarverslag, wat steeds teruggehou word, bekend te maak, sowel as dokumentêre bewyse wat die besluit staaf om 90% plaaslike inhoud op TV en radio uit te saai en dokumentasie wat alle internasionale programaankope met kostes aandui. “Van die programme sluit sepies in, soos Days of our Lifes en The Bold and the Beautiful.” Volgens adv. Alberts is die Paia-aansoek se doel onder meer om vas te stel hoeveel internasionaal aangekoopte programme, waarvoor in Amerikaanse dollar betaal word, nie meer uitgesaai gaan word nie, weens die 90% plaaslike inhoud-kwota. “Dit kan beteken dat miljoen dollar se voorraad moontlik afgeskryf sal moet word. Die VF Plus gaan hierdie inligting aan die Maatskappyekommissie verskaf, wat aangedui het hy is bereid om Motsoeneng se besluite as senior besluitnemer in die SABC te ondersoek vir moontlike verbrekings van die Maatskappywet, indien die nodige bewyse voorgelê word.” Alberts het gesê indien dit blyk dat Motsoeneng roekeloos opgetree het, kan hy ingevolge dié wet persoonlik aanspreeklik gehou word vir die skade die SAUK gely het. “Dit het tyd geword dat roekelose besluitnemers in staatsbeheerde maatskappye ingevolge die Maatskappywet se nuwe en sterker beskermingsmaatreëls, aanspreeklik gehou word vir hul vermorsing van belastinggeld.”